Katowice: pedzioł, że podłoży bōmbã na banhofie
Policyjōny z Katowic chyciyli chopa, co przedwczorej zazwōniōł do Wojewōdzkigo Cyntrum Powiadōmianiŏ Ratunkowego i zagroziōł, iże na banhofie podłoży bōmbã. Pokŏzało sie, iże chycōny 39-latek bōł poszukowany przikazami dokludzyniŏ do heresztu, coby ôdbyć kŏrã wiynziyniŏ. Chopowi grozi do 8 lŏt.
Wczorej pŏrã minut po pōłnocy pod numer alarmowy Wojewōdzkigo Cyntrum Powiadōmianiŏ Ratunkowego w Katowicach zazwōniōł chop, co zagroziōł, iże na banhofie podłoży bōmbã. Policyjōny, społym z inkszymi dinstami, wybadali teryn banhofu i niy znŏdli materyji wybuchowych.
Sprawōm zajōnli sie szandarzi kryminalni z komisariatu VI w Katowicach i napoczli poszukowania sprŏwcy. Barzo wartko ôbsztalowali, iże zwiōnzany z tym zdarzyniym może być 39-letni miyszkaniec Rudy Ślōnskij. Pŏrã godzin niyskorzij ôstoł chycōny ôd policyjnych wywiadowcōw z katowskigo ôddziału prewyncyje. Chop niy spodziywoł sie zastawiyniŏ i bōł doimyntnie udziwiōny.
Po przewieziyniu go do kōmisariatu przi ulicy Stawowyj pokŏzało sie, iże 39-latek bōł poszukowany dwōma przikazami dokludzyniŏ do heresztu, coby ôdbyć przōdzij usōndzōne kŏry. Chop usłyszoł już ôbskarżynie fałszywego powiadōmiyniŏ ô zagrożyniu, za co grozi mu do 8 lŏt heresztu. Zastawiōny prziznoł sie i dobrowolnie poddoł kŏrze, a niyskorzij ôstoł przewiyziōny do heresztu śledczego.
Foto: Silesia711 / Wikimedia Commons
szl_Latn szl_Latn szl_Latn szl_Latn szl_Latn lim_Latn